Správa 
o stave vzdelávania zameraného na podporu rozvoja finančnej gramotnosti

1.	ÚVOD
	Prejavom kultúry spoločnosti je okrem iného aj schopnosť pripraviť nastupujúcu generáciu na život vo sfére peňazí. Moderné a optimálne nastavenie vzťahu zodpovednosti človeka a rodiny so spoluzodpovednosťou verejných inštitúcií a ich politikou hospodárskej, sociálnej a územnej súdržnosti spoločnosti je prejavom úspešnej spoločnosti. Právo na ľudskú dôstojnosť nie je možné garantovať len súhrnom opatrení zabezpečujúcich zvládanie životných situácií cez verejné prostriedky, určené do osobnej spotreby. Spoluzodpovednosť za vytváranie šancí a príležitostí je potrebné realizovať tiež prostredníctvom výchovných a vzdelávacích programov, zameraných na osobné ekonomické fungovanie jednotlivcov a rodín. Tieto skutočnosti si uvedomovala aj vláda Slovenskej republiky, ktorá uznesením vlády SR č. 447/2008 z 2. júla 2008 k návrhu stratégie vzdelávania vo finančnej oblasti a manažmentu osobných financií (ďalej len „uznesenie“) schválila materiál „Návrh stratégie vzdelávania vo finančnej oblasti a manažmentu osobných financií“.
	Zavedenie vzdelávania vo finančnej oblasti a manažmentu osobných financií a vytvorenie Národného štandardu finančnej gramotnosti sa stalo nevyhnutnou potrebou ďalšieho rozvoja spoločnosti.
	Východiskom bolo prijatie razantnejšieho celospoločenského prístupu k riešeniu tohto problému, zasahujúceho do troch dôležitých oblastí
a.	zabezpečenie peňazí pre uspokojenie životných potrieb,
b.	manažovanie osobných a rodinných financií,
c.	orientácia na finančnom trhu a v ponuke finančných produktov.
	Tento prístup je vyššou formou celospoločenskej osvety, ktorá kladie dôraz na prvotné budovanie súboru znalostí v najužšom vzťahu k hodnotovým postojom jednotlivca. V rámci nového prístupu k zvolenej metodike a foriem vzdelávacieho procesu sprostredkovaných na osobných a rodinných modeloch zabezpečovania životných potrieb, a ktoré sú doplnené výchovnými prvkami podľa moderných európskych trendov, sa podporí vývoj vedomého prijímania ekonomických a finančných kategórií. 
	V nadväznosti na stanovené všeobecné ciele, ktoré riešia nastolené spoločenské otázky vo vzťahu k finančnej gramotnosti, bol vytvorený Národný štandard finančnej gramotnosti verzia 1.0 (ďalej len „Národný štandard finančnej gramotnosti“).
	Tematické ciele zapracované do Národného štandardu finančnej gramotnosti umožňujú
a.	riešiť otázku bohatstva a chudoby definovaním oboch pojmov v súčasnej spoločnosti,
b.		zaoberať sa otázkou hodnotovej orientácie k peniazom - postoj k vnímaniu peňazí vo vzťahu k ich zabezpečeniu a opačne na neschopnosť zabezpečenia peňazí,
c.		osvojiť si osobné a rodinné modely zabezpečenia životných potrieb,
d.		analyzovať ekonomické fungovanie jednotlivca a rodín - zdroje príjmov a druhy výdavkov,
e.		poznať modely fungovania ekonomicky úspešných jednotlivcov,
f.		pochopiť spôsoby aplikácie a naučiť sa ísť podľa vzoru úspešných jednotlivcov,
g.		prepojiť vyučovanie talentov s víziou ekonomickej úspešnosti jednotlivcov,
h.		vnímať nárast počtu ekonomicky úspešných jednotlivcov ako dôležitý prvok hospodárskeho rastu krajiny,
i.		manažovať osobné financie,
j.		orientovať sa na finančnom trhu.

2.		PRÍPRAVA, REALIZÁCIA A PLNENIE ÚLOH IMPLEMENTÁCIE STRATÉGIE VZDELÁVANIA VO FINANČNEJ OBLASTI
	Prijatím uznesenia uložila vláda SR podpredsedovi vlády a ministrovi školstva SR v spolupráci s ministrom financií SR nasledovné úlohy
a.	vypracovať v súlade s cieľmi stratégie vzdelávania vo finančnej oblasti a manažmentu osobných financií štandard finančnej gramotnosti pre jednotlivé stupne dosiahnutého vzdelania, 
b.	implementovať stratégiu vzdelávania vo finančnej oblasti a manažmentu osobných financií do všetkých štátnych vzdelávacích programov zapracovaním štandardu finančnej gramotnosti prostredníctvom vecne príslušných priamo riadených organizácií Ministerstva školstva SR,
c.	vypracovať model ďalšieho vzdelávania pedagogických zamestnancov v oblasti rozvoja finančnej gramotnosti,
d.	implementovať stratégiu vzdelávania vo finančnej oblasti a manažmentu osobných financií do vzdelávacích aktivít ďalšieho vzdelávania a informačného systému pre celoživotné poradenstvo a zaradiť štandard vzdelávania vo finančnej oblasti a manažmentu osobných financií do národnej sústavy kvalifikácií v zmysle návrhu zákona o celoživotnom vzdelávaní.
	Na zabezpečenie realizácie plnenia uvedených úloh boli prijaté opatrenia, ktoré vytvorili rámec s vymedzenými kompetenciami.

3.	NÁRODNÝ ŠTANDARD FINANČNEJ GRAMOTNOSTI
	Na tvorbu Národného štandardu finančnej gramotnosti využilo Ministerstvo školstva Slovenskej republiky (ďalej len „MŠ SR“) analýzy stavu finančného vzdelávania v základných a stredných školách v SR. Analýzy vypracovali garanti obsahu a foriem všeobecného a odborného vzdelávania, ktorými sú priamo riadené organizácie - Štátny pedagogický ústav (ďalej len „ŠPÚ“) a Štátny inštitút odborného vzdelávania (ďalej len „ŠIOV“).
	Proces tvorby Národného štandardu finančnej gramotnosti bol prediskutovaný na viacerých spoločných rokovaniach s odborníkmi na problematiku finančníctva, bankovníctva a poisťovníctva s pedagogickými zamestnancami škôl a lektormi vzdelávacích inštitúcií, ktoré ponúkajú svoje produkty vzdelávania v oblasti školstva, ale aj na finančnom a bankovom trhu. Z dôvodu potreby objektívneho vyhodnotenia získaných informácií a návrhov, minister školstva SR dňa 30. septembra 2008 schválil Štatút medzirezortnej expertnej skupiny implementácie stratégie finančného vzdelávania a manažmentu osobných financií (ďalej len „štatút“ ). Štatút okrem úpravy pôsobnosti, postavenia a zásad činnosti, stanovil pre expertnú medzirezortnú skupinu úlohu vytvoriť Národný štandard finančnej gramotnosti, ktorého návrh bol vypracovaný k 30. októbru 2008. 
	Pri tvorbe Národného štandardu finančnej gramotnosti bolo cieľom vo vzťahu k jeho obsahu a rozsahu nájsť konsenzus všetkých zástupcov poradného orgánu na stanovenie šírky poznatkov, zručností a požadovaných kompetencií v oblasti finančného vzdelávania, zastúpenia aktuálnych základných tém z oblasti bankovníctva, finančníctva a poisťovníctva a ich vymedzenia v troch základných vzdelávacích úrovniach. Tento proces bol dôležitý pre vytvorenie podmienok na implementáciu Národného štandardu finančnej gramotnosti do štátnych vzdelávacích programov (ďalej len „ŠVP), ktorý má v sebe zakomponovanú základnú metodiku na jeho používanie. 
	Vzhľadom na to, že ŠVP vymedzil záväznú povinnú časť obsahu výchovy a vzdelávania a požiadavky na vzdelávanie na príslušnom stupni vzdelania, boli aj výkonové štandardy a obsahové štandardy v oblasti finančnej gramotnosti všeobecného a odborného vzdelávania vypracované v súlade so zákonom č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov nasledovne:
1)	vo všeobecnom vzdelávaní pre
a.	primárne vzdelanie - prvý stupeň základnej školy,
b.	nižšie stredné vzdelanie - druhý stupeň základnej školy,
c.	úplné stredné všeobecné vzdelanie – gymnázium. 
2)	v odbornom vzdelávaní pre všetky skupiny študijných a učebných odborov
a.	nižšie stredné odborné vzdelanie, 
b.	stredné odborné vzdelanie, 
c.	úplné stredné odborné vzdelanie.

	Národný štandard finančnej gramotnosti vymedzuje šírku poznatkov, zručností a skúseností v oblasti finančného vzdelávania a manažmentu osobných financií a popisuje minimálne požiadavky na funkčnú finančnú gramotnosť absolventov prostredníctvom osvojených kompetencií. 
Obsahovú štruktúru Národného štandardu finančnej gramotnosti tvoria
a.	témy,
b.	celkové kompetencie,
c.	čiastkové kompetencie, 
d.	očakávania,
e.	slovník základných pojmov. 
	Témy sú zoradené do siedmich vybraných kategórií finančnej gramotnosti – Človek vo sfére peňazí; Finančná zodpovednosť a prijímanie rozhodnutí; Zabezpečenie peňazí pre uspokojovanie životných potrieb – príjem a práca; Plánovanie a hospodárenie s peniazmi; Úver a dlh; Sporenie a investovanie; Riadenie rizika a poistenie. 
	Kompetencie majú celkovú kompetenciu a čiastkové kompetencie, ktoré sa postupne zameriavajú na minimálnu úroveň, až do momentu absolvovania strednej školy.
Témy, celkové a čiastkové kompetencie opisujú vybrané poznatky, zručnosti a skúsenosti z oblasti finančnej gramotnosti.
	Očakávania opisujú, akým spôsobom by mali žiaci byť schopní aplikovať vedomosti a zručnosti pri každodenných finančných rozhodnutiach a činnostiach. Očakávania súčasne odrážajú napredovanie v získavaní poznatkov, zručností a skúseností. 
	Slovník základných pojmov je koncipovaný ako pomôcka obsahujúca iba výber kľúčovej terminológie. Vzhľadom na potrebu častej aktualizácie a dopĺňanie základných pojmov je Slovník základných pojmov uvedený v prílohe Národného štandardu finančnej gramotnosti.
	Národný štandard finančnej gramotnosti uvádza, akými poznatkami, zručnosťami a skúsenosťami musia nielen žiaci, ale aj pedagogickí zamestnanci disponovať, aby mohli nepretržite rozširovať svoje vedomosti o osobných financiách a domácom hospodárení podľa toho, ako sa budú meniť ich zodpovednosti a príležitosti. Finančná gramotnosť v súlade s Národným štandardom finančnej gramotnosti je schopnosť využívať poznatky, zručnosti a skúsenosti na efektívne riadenie vlastných finančných zdrojov s cieľom zabezpečiť celoživotné finančné zabezpečenie seba a svojej domácnosti. Finančná gramotnosť ako správa osobných alebo rodinných financií zahŕňa tri zložky, ktoré sa vzájomne ovplyvňujú: peňažnú gramotnosť - kompetencie nevyhnutné pre správu hotovostných a bezhotovostných peňazí vrátane peňažných transakcií, cenovú gramotnosť – kompetencie nevyhnutné pre pochopenie cenového mechanizmu a inflácie a rozpočtovú gramotnosť – kompetencie pre správu osobného alebo rodinného rozpočtu. Národný štandard finančnej gramotnosti stanovuje ideálnu úroveň finančnej gramotnosti pre cieľové skupiny v základných a stredných školách a ktoré zodpovedajú štandardu dospelého človeka v kontexte celoživotného vzdelávania.
	Vzhľadom na nedostatočné skúsenosti a ešte neosvojený požadovaný stupeň zodpovednosti, súčasný absolvent strednej školy nemôže vykazovať rovnaký stupeň znalostí v oblasti osobných financií ako starší, finančne gramotný dospelý. Ambíciou vzdelávania v oblasti finančnej gramotnosti je, aby absolventi stredných škôl chápali aspoň vo všeobecnosti všetky kľúčové aspekty osobných financií a aby získali istotu, že budú samostatne schopní nájsť si a použiť informácie potrebné pri špecifických finančných výzvach, s ktorými môžu byť počas života konfrontovaní. 

3.1	IMPLEMENTÁCIA NÁRODNÉHO ŠTANDARDU FINANČNEJ GRAMOTNOSTI DO ŠTÁTNYCH VZDELÁVACÍCH PROGRAMOV A ŠKOLSKÝCH VZDELÁVACÍCH PROGRAMOV
	MŠ SR v súlade s plnením bodov B.1. a B.2. uznesenia a na základe písomného vyjadrenia súhlasu členov medzirezortnej expertnej skupiny, prerokovaného na pracovnom stretnutí dňa 18. marca 2009, vydalo schvaľovaciu doložku pre implementáciu uceleného dokumentu stratégie vzdelávania vo finančnej oblasti a manažmentu osobných financií doplnením do ŠVP. Národný štandard finančnej gramotnosti bol definovaný ako otvorený dokument, umožňujúci v rámci stratégie vzdelávania vo finančnej oblasti a manažmentu osobných financií realizáciu celospoločenskej osvety s tým, že charakter dokumentu podnecuje celospoločenskú diskusiu a umožňuje podľa potreby inovovať tento materiál. Národný štandard finančnej gramotnosti sa primerane vzťahuje aj na vzdelávanie žiakov so zdravotným znevýhodnením formou školskej integrácie v triedach základných a stredných škôl podľa individuálneho vzdelávacieho programu, na žiakov vzdelávaných v špeciálnych triedach týchto škôl a špeciálnych školách. Primerane sa použije aj v špeciálnych školách pre žiakov s mentálnym postihnutím.
	Obsah Národného štandardu finančnej gramotnosti je základným rámcom pri tvorbe ŠVP, školských vzdelávacích programov (ďalej len „ŠkVP“) a programov celoživotného vzdelávania, usmernením pre hodnotenie publikačných vzdelávacích materiálov, pomôckou pri tvorbe učebníc a metodických materiálov, s cieľom dodržiavať zásadu veku primeranosti žiakov.
	Finančné vzdelávanie v oblasti všeobecného a odborného vzdelávania je nielen súčasťou ŠVP, ale ŠkVP, ktoré musia podľa školského zákona vychádzať zo ŠVP.
	Schválenie a vydanie Národného štandardu finančnej gramotnosti MŠ SR písomne oznámilo formou zaslania schvaľovacej doložky príslušným priamo riadeným organizáciám a zverejnilo informáciu o implementácii Stratégie vzdelávania vo finančnej oblasti a manažmentu osobných financií prostredníctvom Pedagogicko-organizačných pokynov pre školy a školské zariadenia (ďalej len „POP“) na školský rok 2009/2010. Postup využívania uceleného dokumentu Národného štandardu finančnej gramotnosti schváleného MŠ SR v rámci vzdelávania vo finančnej oblasti a oblasti manažmentu osobných financií na jednotlivých stupňoch vzdelania je každoročne súčasťou POP pre školy a školské zariadenia na príslušný školský rok. 

Oblasť všeobecného vzdelávania
	ŠVP je záväzný dokument stanovujúci všeobecné ciele vzdelávania a kľúčové kompetencie, ku ktorým má vzdelávanie smerovať. Podporuje komplexný prístup pri rozvíjaní žiackych spôsobilostí poznávať, konať, hodnotiť a dorozumievať sa i porozumieť si na danom stupni vzdelávania Pre vyvážený rozvoj osobnosti žiakov je veľmi dôležitá zložka všeobecného vzdelávania, kde sa problematika finančného vzdelávania sústreďuje v jednotlivých vzdelávacích predmetoch na poznanie a riešenie základnej hodnotovej orientácie, ktorá súvisí so zabezpečením životných potrieb jednotlivca a rodiny a na fungovanie v ekonomickej oblasti. V rámci všeobecného vzdelávania sa rozlišuje prístup k finančnej gramotnosti v materských školách, základných školách a gymnáziách osobitne. 
	V predprimárnom vzdelávaní v materských školách sa problematika finančnej gramotnosti nachádza implicitne (vzhľadom na osobitosti predškolského obdobia) v tematickom okruhu ĽUDIA, v rámci obsahových štandardov a výkonových štandardov.
	V základných školách je problematika finančnej gramotnosti zapracovaná do učebných osnov jednotlivých vyučovacích predmetov. Zároveň môžu školy organizovať projektové vyučovanie, kurzy, realizovať besedy a prednášky s odborníkmi v tejto oblasti. Žiaci majú postupne možnosť nadobúdať zručnosť, ako narábať s peniazmi, čo je inflácia, získavajú poznatky o základných právach spotrebiteľa a pod. Školy v rámci projektov finančnej gramotnosti pripravujú pre žiakov zaujímavé, veku primerané a zábavné aktivity prostredníctvom rôznych foriem (napr. dobročinná burza, kurz a pod.). Príprava prebieha na rôznych vyučovacích hodinách – výtvarná výchova, výchova umením, technika, svet práce, informatika, slovenský jazyk a literatúra, matematika, geografia. Žiaci sa učia plánovať a vytvárať rozpočet, získavajú zručnosti, vďaka ktorým môžu využívať svoje zdroje a učia sa tiež efektívne spolupracovať v tíme. Využívajú rôzne formy spolupráce, uvedomujú si mieru zodpovednosti pri plnení cieľov a zároveň sa učia vhodnej komunikácii s rovesníkmi a dospelými. Ako príklad uvádzame názov kurzu pre žiakov primárneho vzdelávania „Nákupné centrum“ alebo kurz pre žiakov nižšieho stredného vzdelávania v tematických celkoch „Človek vo sfére peňazí“, „Finančná zodpovednosť a prijímanie rozhodnutí“, „Zabezpečenie peňazí pre uspokojovanie životných potrieb“, „Plánovanie a hospodárenie s peniazmi“ a „Úver a dlh“. Žiaci týmto získavajú veľké množstvo informácií, ktoré určite využijú v každodenných situáciách, pri styku s peniazmi a pod. 
	Na gymnáziách je problematika finančnej gramotnosti zahrnutá v predmete matematika (kurzy a meny peňazí; elementárna finančná matematika domácnosti - rozhodovanie o výhodnosti nákupu alebo zľavy, poistenie, rôzne typy daní a ich výpočet, výpisy z účtov a faktúry; jednoduché a zložené úrokovanie) a v predmete občianska náuka (úloha peňazí a finančných inštitúcií; základné bankové produkty – bežný účet, internetové bankovníctvo; základné typy daní). Školy sa venujú problematike finančnej gramotnosti aj vo svojich vlastných učebných predmetoch (seminár finančnej gramotnosti a pod.), ktorých ciele, obsahové a výkonové štandardy si gymnáziá definujú vo svojich ŠkVP.
	Vo všeobecnosti možno konštatovať, že Národný štandard finančnej gramotnosti sa podporuje na jednotlivých stupňoch vzdelania vo vzdelávacích štandardoch všeobecno-vzdelávacích predmetov - slovenský jazyk a literatúra, dejepis, geografia, matematika, etická výchova a občianska výchova, v ktorých sú pre oblasť finančnej gramotnosti vymedzené všeobecné vzdelávacie ciele a špecifické vzdelávacie ciele, ktoré v ŠVP pre všeobecné vzdelávanie stanovil ŠPÚ.

Oblasť odborného vzdelávania
	Od školského roku 2008/2009 sa v rámci odborného vzdelávania na stredných odborných školách finančné vzdelávanie stalo súčasťou rôznych odborných predmetov. Implementácia Národného štandardu finančnej gramotnosti ako integrálneho dokumentu v odbornom vzdelávaní bola zabezpečená formou prílohy všetkých ŠVP pre odborné vzdelávanie na úrovni jednotlivých stupňov vzdelania pre všetky skupiny študijných a učebných odborov, čím sa stal ich neoddeliteľnou súčasťou. Nebol rozdrobený v rámci jednotlivých kompetencií a úrovní vzdelávania, a tým nebola porušená zásada jeho komplexnosti.
	V praxi sa implementácia do vzdelávacích programov realizovala takým spôsobom, že po zhodnotení základných tém Národného štandardu finančnej gramotnosti zaradili pedagogickí zamestnanci vybrané kompetencie, vyhovujúce potrebám žiakov v rôznych vzdelávacích podmienkach a na zodpovedajúcich úrovniach do učebných osnov jednotlivých odborných aj všeobecnovzdelávacích predmetov do ŠkVP v oblasti ekonomického a spoločenskovedného vzdelávania tak, že sa stali súčasťou kľúčových kompetencií. 
	V školskom roku 2011/2012 sa realizovalo revidovanie ŠVP. Po zapracovaní pripomienok a návrhov boli revidované ŠVP prerokované Pracovnými skupinami Rady vlády SR pre odborné vzdelávanie a prípravu v priebehu roku 2012 a následne predložené Ministerstvu školstva, vedy, výskumu a športu SR (ďalej len „MŠVVaŠ SR“), ktoré ich schválilo 15. januára 2013 s účinnosťou od 1. septembra 2013 začínajúc 1. ročníkom. V súlade so Spoločným európskym rámcom kľúčových kompetencií je v ŠVP stanovená „Spôsobilosť konať samostatne v spoločenskom aj pracovnom živote“, ktorá špecifikuje spôsobilosti, akými má absolvent po ukončení štúdia disponovať. Súčasne v rámci vzdelávacích štandardov spoločných pre všetky študijné alebo učebné odbory bez ohľadu na ich profiláciu vzdelávania na danom stupni vzdelania, je dotvorený odborný profil absolventa aj prostredníctvom vzdelávacieho štandardu Ekonomické vzdelávanie. Tento vzdelávací štandard je zameraný na základné otázky sveta práce, finančnej gramotnosti, spotrebiteľskej výchovy a výchovy k podnikaniu a má definované aj výkonové a obsahové štandardy z oblasti finančnej gramotnosti vo vzťahu k jednotlivým stupňom vzdelania.
	Praktickou doplňujúcou súčasťou odborného vzdelávania žiakov stredných škôl je simulácia firemného života, ktorú metodicky a organizačne podporuje Slovenské centrum cvičných firiem (ďalej len „SCCF“). Cestou predmetu "cvičná firma" motivuje osvojovanie praktických zručností a činností potrebných pre uplatnenie absolventov škôl pri zakladaní a riadení malých a stredných podnikov. SCCF v tomto procese simuluje orgány štátnej správy: registrový súd, odbor živnostenského podnikania a daňový úrad, banku, sociálnu a zdravotnú poisťovňu a úrad práce. SCCF radí pri zakladaní a prevádzkovaní cvičných firiem na školách, organizuje odborné vzdelávacie akcie a medzinárodné veľtrhy pre cvičné firmy.
	Učebné materiály a pomôcky boli zamerané na analýzu ekonomického fungovania rodín, modely fungovania ekonomicky úspešných jedincov a kopírovanie ich životnej cesty.
	Po schválení Národného štandardu finančnej gramotnosti boli v roku 2009 z podnetu ŠIOV vyhlásené a na edičnom portáli zverejnené konkurzy na učebné pomôcky pre základné školy a stredné školy (ďalej len „ZŠ a SŠ“) s názvami: Školský rodinný kalendár finančnej gramotnosti a Otvorená kniha finančnej gramotnosti. Cieľom prvej učebnej pomôcky bolo nenáročným spôsobom motivovať učiteľov a žiakov k práci s Národným štandardom finančnej gramotnosti tak, aby si v spolupráci s rodičmi vysvetľovali nevyhnutnosť finančného plánovania všeobecne, ale i v domácnostiach. Učebná pomôcka bola vydaná a distribuovaná do ZŠ a SŠ. Druhá učebná pomôcka Otvorená kniha finančnej gramotnosti mala byť spracovaná v elektronickej podobe a mala ambíciu sprostredkúvať aktuálne informácie v tematike finančnej gramotnosti, ako aj nových metódach vyučovania v tejto oblasti. Pre celý rad závažných nedostatkov konkurzná komisia neodporučila autorskému kolektívu pokračovať v jej tvorbe. 
	V budúcnosti vzhľadom k dôležitosti problematiky finančnej gramotnosti bude v nasledujúcom období iniciovaná tvorba v oblasti učebných zdrojov, ktoré zabezpečením aktualizácie orientácie v oblasti produktov na finančnom trhu umožnia poznať základné pravidlá riadenia vlastných financií.
	MŠVVaŠ SR každoročne vydáva POP na príslušný školský rok, ktoré osobitne uvádzajú pokyny k využívaniu uceleného schváleného dokumentu Národného štandardu finančnej gramotnosti v rámci vzdelávania vo finančnej oblasti a oblasti manažmentu osobných financií na jednotlivých stupňoch vzdelania s udaním priameho prístupu na webových sídlach. POP súčasne prostredníctvom priameho prístupu na webovom sídle informujú aj o programe kontinuálneho vzdelávania pedagogických zamestnancov a odborných zamestnancov organizovanom Ekonomickou univerzitou v Bratislave pod názvom „Vzdelávanie učiteľov základných a stredných škôl k finančnej gramotnosti“.

3.2		IMPLEMENTÁCIA NÁRODNÉHO ŠTANDARDU FINANČNEJ GRAMOTNOSTI V RÁMCI KONTINUÁLNEHO A VYSOKOŠKOLSKÉHO VZDELÁVANIA PEDAGOGICKÝCH ZAMESTNANCOV
	Dňa 14. mája 2009 schválil minister školstva na 9. gremiálnej porade ministra Model ďalšieho vzdelávania pedagogických zamestnancov v oblasti finančnej gramotnosti (ďalej len „model“) na základe bodu B. 3. uznesenia. Vzhľadom na to, že úloha mala medzirezortný charakter, pri jej spracovaní sa vychádzalo z potrieb rezortov školstva a financií ako gestorov tvorby, vyhodnocovania účinnosti uplatňovania modelu. Model bol vypracovaný v súlade s Národným štandardom finančnej gramotnosti, školským zákonom a vyhláškou MŠ SR č. 42/1996 Z. z. o ďalšom vzdelávaní pedagogických pracovníkov. Schválením tohto materiálu sa vytvoril priestor pre ukladanie konkrétnych úloh kompetentným subjektom v danom procese. Následne bol ministrom školstva SR 14. júla 2009 schválený materiál Časový harmonogram prác ďalšieho vzdelávania pedagogických zamestnancov v oblasti rozvoja finančnej gramotnosti vrátane obsahového a kompetenčného modelu.

METODICKO-PEDAGOGICKÉ CENTRUM
	Metodicko-pedagogické centrum (ďalej len „MPC“) malo za úlohu realizovať zabezpečenie finančného vzdelávania pedagogických zamestnancov s cieľom osvojenia danej problematiky, získania nevyhnutných poznatkov, schopností a predpokladov zabezpečenia implementácie Národného štandardu finančnej gramotnosti do výchovno-vzdelávacieho procesu na ZŠ a SŠ a následne vypracovalo Plán kontinuálneho vzdelávania pedagogických zamestnancov v oblasti finančnej gramotnosti v dvoch etapách.
	V prípravnej etape boli vypracované a na akreditáciu predložené dva vzdelávacie programy aktualizačného kontinuálneho vzdelávania – program „Finančná gramotnosť“ v rozsahu 60 vyučovacích hodín pre cieľovú skupinu učiteľ a program „Finančná gramotnosť do škôl“ v rozsahu 40 vyučovacích hodín pre cieľovú skupinu učiteľ, majster odbornej výchovy a vychovávateľ. Boli realizované informačné semináre pre riadiacich pedagogických zamestnancov ZŠ a SŠ o úlohách a požiadavkách Národného štandardu finančnej gramotnosti vo vzťahu k ŠVP a ŠkVP. Rovnako bola poskytnutá aj informácia o pripravovanom kontinuálnom vzdelávaní pedagogických zamestnancov v oblasti finančnej gramotnosti. Uskutočnilo sa vzdelávanie a príprava multiplikátorov pre všetky alokované pracoviská MPC, ktorých úlohou je realizácia pripravovaných vzdelávacích programov na území celej SR. K vzdelávaciemu programu Finančná gramotnosť bol vytvorený učebný zdroj, dostupný v elektronickej verzii na webovom sídle MPC.)
	V realizačnej etape uskutočňovanej a financovanej prostredníctvom Národného projektu „Profesijný a kariérový rast pedagogických zamestnancov vo všetkých krajoch SR“ bol vypracovaný učebný zdroj „Základy finančnej gramotnosti“. Bola uskutočnená propagácia a následne sa začala realizácia obidvoch akreditovaných vzdelávacích programov aktualizačného kontinuálneho vzdelávania „Finančná gramotnosť“ a „Finančná gramotnosť do škôl“. Obsah obidvoch akreditovaných vzdelávacích programov vychádza z požiadaviek určených Národným štandardom finančnej gramotnosti a poskytuje účastníkom vzdelávania získanie základných vedomostí, zručností a schopností z problematiky riadenia osobných financií, ochrany spotrebiteľa a z oblasti celkového fungovania finančného trhu.
Tabuľka č. 1.
Počet pedagogických zamestnancov - absolventov akreditovaných vzdelávacích programov
apríl 2010 – december 2012	
Program	Finančná gramotnosť
0003/2010	Finančná gramotnosť
0003/2010-§35*	Finančná gramotnosť do škôl
0086/2010	Finančná gramotnosť do škôl
0086/2010-§35*	
SR (bez Bratislavy)	1050	20	921	124	
Bratislava	133	12	172	7	
Spolu za program	1183	32	1093	131	
Spolu za rok	1215	1224	
Spolu	2 439	
*Overenie kompetencií podľa § 35 zákona č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov.
Zdroj: MPC Bratislava

	K 10. aprílu 2013 bolo v rámci Akreditačnej rady pre kontinuálne vzdelávanie akreditovaných 16 vzdelávacích programov zameraných na rozvíjanie finančnej gramotnosti pedagogických zamestnancov.

VYSOKÉ ŠKOLY 
	Vysoké školy boli do procesu realizácie Národného štandardu finančnej gramotnosti zapojené prostredníctvom Katedry pedagogiky Národohospodárskej fakulty Ekonomickej univerzity v Bratislave, ktorá v rokoch 2010 až 2011 zapojením 8 učiteľov katedry riešila projekt s názvom "Finančná gramotnosť na základných a stredných školách". Výstupmi uvedeného projektu bolo 9 vysokoškolských učebníc a skrípt, 20 príspevkov na domácich a zahraničných vedeckých konferenciách, 7 stredoškolských učebníc a dve metodické príručky k finančnej gramotnosti pre učiteľov základných a stredných škôl. Ďalším výstupom projektu bola medzinárodná vedecká konferencia k 50. výročiu založenia Katedry pedagogiky s názvom "Finančná gramotnosť ako súčasť ekonomického vzdelávania", konaná 3. októbra 2011 na Národohospodárskej fakulte Ekonomickej univerzity EU v Bratislave. Z konferencie bol vydaný zborník príspevkov účastníkov konferencie v elektronickej podobe na CD nosiči. Katedra má schválený akreditovaný program inovačného kontinuálneho vzdelávania pre učiteľov ZŠ a SŠ s názvom "Vzdelávanie učiteľov základných a stredných škôl k finančnej gramotnosti". V roku 2012 bol ukončený rozvojový projekt MŠVVaŠ SR pod názvom „Transformácia vysokoškolského vzdelávania učiteľov v kontexte reformy regionálneho školstva“. V projekte sa experti zaoberali prípravou budúcich učiteľov vo veci finančnej gramotnosti v rámci celkovej transformácie vzdelávania budúcich učiteľov.

3.3		IMPLEMENTÁCIA NÁRODNÉHO ŠTANDARDU FINANČNEJ GRAMOTNOSTI V RÁMCI ĎALŠIEHO VZDELÁVANIA
	V roku 2007 bola schválená Stratégia celoživotného vzdelávania a celoživotného poradenstva (ďalej len „Stratégia 2007“). V roku 2011 bol naštartovaný proces inovácie Stratégie 2007 v spolupráci s Národným ústavom celoživotného vzdelávania (ďalej len „NÚCŽV“). Zmyslom inovácie stratégie bolo zamerať sa na rozvoj kľúčových zručností a kompetencií jednotlivca, ktoré mu umožnia rozvíjať jeho kvalifikačný a osobnostný rast. Stratégia celoživotného vzdelávania 2011 (ďalej len „Stratégia 2011“) sa usiluje o podporu vytvárania podmienok pre fungujúci systém celoživotného vzdelávania pre všetkých tak, aby sa mohli vzdelávať, osobnostne sa rozvíjať a boli zamestnateľní. V rámci Stratégie 2011 bola zriadená expertná skupina, ktorá postupne identifikovala niekoľko kľúčových problémových oblastí, ktoré by mali v inovovanej stratégii pomenovať a nastavenými nástrojmi riešiť. Ako jednu z priorít problémových oblastí Stratégia 2011 označila aj úroveň kompetencií jednotlivca pre jeho profesijný a osobnostný rozvoj. Venuje sa predovšetkým potrebe rozvoja nasledovných kľúčových kompetencií: finančná gramotnosť, podnikateľské kompetencie, komunikácia vo svetových jazykoch, digitálna gramotnosť a aktívne občianstvo. Finančnú gramotnosť Stratégia 2011 definuje ako schopnosť využívať poznatky, zručnosti a skúsenosti na efektívne riadenie vlastných finančných zdrojov s cieľom zaistiť finančné zabezpečenie seba a svojej domácnosti. 
	V rámci ďalšieho vzdelávania existujú vzdelávacie programy, ktoré sú zamerané na finančnú gramotnosť. Tieto vzdelávacie programy boli akreditované podľa zákona č. 386/1997 Z. z. o ďalšom vzdelávaní a o zmene zákona NR SR č. 387/1997 Z. z. o zamestnanosti a v znení zákona č. 70/1997 Z. z. Po nadobudnutí účinnosti zákona č. 568/2009 Z. z. o celoživotnom vzdelávaní a o zmene a doplnení niektorých zákonov sa po 31. marci 2010 neakreditovali vzdelávacie programy ďalšieho vzdelávania na finančnú gramotnosť pretože zmienená oblasť nespadá do kategórie odborného vzdelávania. 
	Kľúčové kompetencie majú vo všeobecnosti jednu vysokú pridanú hodnotu pre jednotlivca, ktorá spočíva v ich prenositeľnosti, t. j. môže ich naplno uplatniť v osobnom živote, ale aj v oblasti jeho pracovných činností. Slovenská republika sa v roku 2008 zapojila do medzinárodného prieskumu kompetencii dospelých (PIAAC), ktorého výsledky identifikujú jednotlivé zručnosti dospelých, ktoré následne umožnia nastaviť/prijať také opatrenia, ktoré by úroveň týchto zručností zvýšili. Relevantná analýza potrieb zručností bude vypracovaná práve na základe výsledkov medzinárodného prieskumu zručností dospelých obyvateľov, ktorý bol realizovaný v krajinách OECD (na Slovensku na prelome rokov 2011-2012) a v súčasnosti prebieha vyhodnocovanie údajov. Program PIAAC hodnotí zručnosti 5-tisícovej vzorky populácie vo veku 16 až 65 rokov (čitateľská gramotnosť, matematická gramotnosť, schopnosť používať IKT atď.). Výsledky prinesú informácie o tom, ako sú občania SR ako aj Európskej únie pripravení obstáť v konkurencii na medzinárodnom trhu práce. Prvé výsledky PIAAC budú k dispozícii v októbri 2013. Po vyhodnotení výsledkov by bolo možné definovať, ktoré vekové kategórie dospelých majú v tejto oblasti nedostatočné kompetencie a nastaviť potrebné opatrenia.

IUVENTA
	IUVENTA - Slovenský inštitút mládeže, vychádzajúc zo skúseností a potrieb mladých ľudí, realizuje od roku 2011 Národný projekt KomPrax – kompetencie pre prax, ktorý je určený mladým ľuďom vo veku 15 až 18 rokov a umožňuje im prostredníctvom neformálneho vzdelávania nadobudnúť kompetencie (vedomosti, zručnosti a postoje) dôležité pre ich budúceho zamestnávateľa, ako aj pre ich spoločenský život. Projekt KomPrax uvažuje o zapojení približne 12 000 mladých ľudí.
	Projekt je priestorom pre rozvíjanie zručností aj v oblasti finančnej gramotnosti, nakoľko súčasťou vzdelávania mladých ľudí je aj zrealizovanie malých projektov, podporených sumou 200 €, ktoré im umožňujú prevziať zodpovednosť za prípravu, zorganizovanie a zúčtovanie malých projektov. Vďaka pozitívnej skúsenosti národný projekt zároveň motivuje mladých ľudí pracovať na sebe aj ďalej, a tým si rozvíjať zručnosti, ktoré sú nevyhnutné u každého úspešného zamestnanca alebo budúceho podnikateľa
	Súčasťou projektu je aj budovanie partnerstiev so zamestnávateľmi a inštitúciami formálneho vzdelávania, ktoré vytvárajú základňu na spoluprácu medzi jednotlivými organizáciami a inštitúciami a prispejú k uznávaniu prínosu neformálneho vzdelávania v oblasti práce s mládežou.

JUNIOR ACHIEVEMENT SLOVENSKO 
	Spoločnosť sa aktívne podieľa na stratégii vzdelávania vo finančnej oblasti a manažmentu osobných financií realizáciou viacerých vzdelávacích programov.
Vzdelávací program „Viac ako peniaze“ vytvorila organizácia Junior Achievement Slovensko (ďalej len „JASR“) v partnerstve so Slovenskou bankovou asociáciou (ďalej len „SBA“). S jeho realizáciou v školách sa prvý krát začalo v septembri 2012. Cieľom programu je zvýšiť finančnú gramotnosť žiakov ZŠ a SŠ a naučiť ich finančnému plánovaniu svojej budúcnosti. Do programu sa môžu zapojiť aj centrá voľného času, školské kluby a detské domovy. Program je zameraný na 3 cieľové skupiny: žiakov 8. a 9. ročníkov základných škôl, žiakov 1. až 4. ročníka stredných škôl a učiteľov, ktorí sa rozhodnú zdokonaliť si svoje profesijné kompetencie a rodičov, širšiu rodinu a známych, s ktorými žiaci diskutujú o svojich školských zadaniach a domácich úlohách. Vzdelávací program rozdelený do desiatich tematických celkov vychádza z Národného štandardu finančnej gramotnosti, poskytuje školám flexibilitu, je im poskytovaný bezplatne a môže sa vyučovať, ako celoročný ako súčasť už existujúceho predmetu alebo v rámci projektového vyučovania na škole. 
	Od septembra 2012 do februára 2013 bolo vyškolených spolu 208 učiteľov zo 150 škôl, z toho 103 stredných škôl a 47 základných škôl. Do programu je od septembra 2012 celkovo zapojených viac ako 4 500 žiakov.
	Všetci žiaci, zapojení v aktuálnom školskom roku do programu, absolvujú centrálne testovanie – na začiatku školského roka vstupné a na konci výstupné. Cieľom vstupného testu je zistiť počiatočnú úroveň vedomostí žiakov z oblasti finančnej gramotnosti, cieľom výstupného zasa overiť, ako sa tieto vedomosti zmenili po absolvovaní programu. Centrálne vstupné testovanie prebehlo v termíne od 5. do 17. novembra 2012. Výsledky vstupného testovania žiakov sú uvedené v tabuľkách č. 2 a č. 3. Otestovaných bolo spolu 4023 žiakov ZŠ a SŠ, ktorí sú zapojení v školskom roku 2012/2013 do programu Viac ako peniaze.
	Výstupy z realizácie tohto programu potvrdili nedostatočnú úroveň finančnej gramotnosti žiakov ZŠ a SŠ. Z vyše 4 000 testovaných žiakov iba 4 % vyriešilo vstupný test úspešne. Tri štvrtiny žiakov základných a polovica žiakov stredných škôl nedosiahlo v teste ani 50% úspešnosť. Výsledky vstupného testovania žiakov potvrdili, že finančné vzdelávanie na školách treba zintenzívniť.
	Žiakom robili najväčšie problémy otázky, ktoré sa týkali sporenia, hypoték či investovania peňazí. Najmenší problém mali s otázkami týkajúcimi sa základných funkcií platobných kariet, eura, či iných moderných platobných nástrojov, s ktorými sa stretávajú denne v bežnom živote. Výstupné testovanie žiakov je plánované na konci mesiaca jún 2013.
Okrem tohto projektu JASR realizuje ďalšie vzdelávacie aktivity 
a.	program pre stredné školy „Banky v akcii“ – počet absolventov v jednom školskom roku 3 000,
b.	programy „Aplikovaná ekonómia“ a „Podnikanie v cestovnom ruchu 9“, ktorých súčasťou je aj finančné vzdelávanie žiakov stredných škôl – počet absolventov v školskom roku 6 500,
c.	program „Podnikanie bez hraníc o medzinárodnom finančnom trhu 9“ – počet absolventov v školskom roku 700,
d.	programy „Manažérske simulačné cvičenia“ a „Povolanie podnikateľ“ – pre vysoké školy – počet absolventov v akademickom roku 1 800,
e.	autorská a manažérska spoluúčasť na spustení a 5-ročnej realizácii programu „Manažment osobných financií“,
f.	spolupráca s Národnou bankou Slovenska na organizácii súťaže k zavedeniu eura,
g.	spoluautorstvo pri tvorbe učebnej pomôcky - Školský rodinný kalendár finančnej gramotnosti pre základné a stredné školy.

NADÁCIA PRE DETI SLOVENSKA A PROVIDENT FINANCIAL
	Nadácia spolupracuje a je zapojená v celosvetovej sieti Aflatoun, a tak má možnosť využívať a zdieľať skúsenosti v tejto oblasti vzdelávania aj z iných krajín. Realizuje niekoľko programov rozvoja finančnej gramotnosti. 
	Program „Poznaj svoje peniaze“ je najstarším programom v oblasti finančného vzdelávania na Slovensku a prvým programom s plným využitím e-learningu. Vyučuje sa viac ako 10 rokov na stredných školách v rôznych formách. Od roku 2005 prevažne ako voliteľný predmet Manažment osobných financií so schválenými učebnými osnovami MŠ SR. V školskom roku 2011/2012 bolo zapojených vyše 130 stredných škôl. Už druhý rok prebieha skúšobná realizácia programu v 8. a 9. ročníku na základných školách. V súčasnosti je pripravené odskúšanie novej aktualizovanej verzie programu v súlade s Národným štandardom finančnej gramotnosti po obsahovej, metodickej i technickej stránke. Súčasťou projektu je každoročný „Učiteľský tréning Poznaj svoje peniaze“, o ktorý je z radov učiteľov veľký záujem. Učiteľ získava certifikát až po odučení programu aspoň v jednej skupine.
	Pod názvom „BUS“ je realizované vzdelávanie zamerané na rozvinutie potrebných sociálnych zručností a získanie základných poznatkov v oblasti nakladania s peniazmi pre deti vo veku 12 – 18 rokov z ekonomicky znevýhodneného prostredia.
	Sociálno-finančné vzdelávanie „Domov“ je orientované na rozvoj sociálnych kompetencií, komunikačných schopností, personálnych a interpersonálnych schopností detí odchádzajúcich z detských domovov.
	Nadácia pre deti Slovenska a Provident Financial začali v roku 2008 s realizáciou projektu „Škola rodinných financií“ s cieľom vzdelávania zameraného na zvýšenie finančnej gramotnosti ohrozených sociálnych skupín a komunít. Od začiatku realizácie sa v projekte zúčastnilo viac ako desaťtisíc účastníkov, na rok 2013 je naplánovaných ďalších dvetisíc účastníkov.
	Projekt je určený populácii nad 15 rokov – nezamestnaní, mamičky na materskej dovolenke, deti a mladí dospelí odchádzajúci zo zariadení na výkon rozhodnutia súdu (detské domovy, krízové strediská, reedukačné domovy pre deti a mládež, resocializačné strediská, liečebno-výchovné sanatóriá) a z domovov sociálnych služieb, občania zo sociálne slabších komunít a ostatná verejnosť. Aktivity projektu vplývajú na rozvoj zručností v oblasti finančného vzdelávania, učenie pre život, ktoré vedie k porozumeniu základných finančných produktov, s ktorými sa bežne v živote stretávame, a ktoré výrazne ovplyvňujú fungovanie rodiny. 

NÁRODNÁ BANKA SLOVENSKA 
	Národná banka Slovenska (ďalej len „NBS“) orientuje aktivity v oblasti zvyšovania všeobecnej finančnej gramotnosti na dve skupiny – na žiakov ZŠ a SŠ a širokú verejnosť.
	Pre žiakov ZŠ a SŠ NBS organizuje prednášky určené predovšetkým pre žiakov ZŠ a SŠ priamo vo svojich priestoroch, mnohokrát v spojení s aktuálne prezentovanou výstavou. V roku 2011 pripravila NBS pre ZŠ a SŠ 54 prednášok pre 2300 žiakov, v roku 2012 ich bolo 56 pre 2400 žiakov.
	Elektronickú formu vzdelávania orientuje na deti, študentov a učiteľov a zabezpečuje ich prostredníctvom webového sídla. Medzinárodný projekt súťaže stredných škôl Eurosystému pod názvom „Generácia €uro“ organizuje NBS spolu s ostatnými centrálnymi bankami od roku 2010. Súťaž je spoločnou iniciatívou Európskej centrálnej banky (ďalej len „ECB“), ktorá ju organizuje pre medzinárodné a európske školy, a národných centrálnych bánk jedenástich krajín eurozóny, ktoré ju zabezpečujú na národnej úrovni. 
	Výtvarnú súťaž „Povieme to farbičkami“ pre žiakov 2. stupňa základných škôl na Slovensku s cieľom motivovať ich k získaniu informácií o NBS a zároveň podporiť ich kreativitu a originalitu vyhlásila NBS pri príležitosti 20. výročia svojho vzniku v decembri 2012. Vyhodnotenie a ocenenie je plánované na máj 2013 počas Dňa otvorených dverí.
	V rámci súťaže, ktorej vyhlasovateľmi boli NBS a Fakulta masmédií Paneurópskej vysokej školy (ďalej len „PEVŠ“) bol v roku 2011 zrealizovaný náučný film „Zámena“, orientovaný na cieľovú skupinu mládeže 15- až 19-ročných. Poslaním súťaže pod odbornou garanciou Ústavu mediálnej tvorby Fakulty masmédií PEVŠ bolo prostredníctvom moderného filmového vyjadrenia, zaujímavým, atraktívnym spôsobom priblížiť význam, poslanie a úlohy NBS. Film sa premieta počas informačných prednášok, ktoré NBS pravidelne organizuje.
	Pre širokú verejnosť zabezpečuje dni otvorených dverí a rôzne výstavy umiestnené priamo v ústredí NBS – „Od koruny k euru“ a „Slovenské eurové mince“, ďalšie boli prezentované v rôznych mestách Slovenska – „Euro naša mena“ a „Vzostupy a pády mien - menové reformy, odluky, rozluky a iné pohromy v 20. storočí“.
	Distribuuje brožúry ECB v tlačenej forme „Cenová stabilita: prečo je dôležitá aj pre teba?“ a letáky „Poznaj svoje peniaze“, „Národná banka Slovenska a jej úlohy v Eurosystéme“, ktorý ponúka prehľad úloh NBS a „Staraj sa o svoje peniaze“, čím zabezpečuje rozvoj finančnej gramotnosti obyvateľov. Brožúry ECB o ochranných prvkoch bankoviek a eurominciach boli distribuované v spolupráci so samosprávnymi krajmi na stredné školy. 

SLOVENSKÁ BANKOVÁ ASOCIÁCIA 
	Slovenská banková asociácia (ďalej len „SBA“) sa aktívne podieľa na vzdelávacom programe „Viac ako peniaze“ ktorý vytvorila organizácia JASR. Tento program môže realizovať iba učiteľ, ktorý absolvoval program „Viac ako peniaze“, akreditovaný MŠVVaŠ SR v rámci kontinuálneho inovačného vzdelávania.
	V roku 2007 uskutočnila SBA prieskum finančnej gramotnosti medzi respondentmi od 18 do 75 rokov s cieľom získať informácie o stave finančnej gramotnosti medzi obyvateľstvom. 
Dosiahnutý celkový index finančnej gramotnosti 0,56 poukazuje na priemernú znalosť problematiky osobných financií v dospelej populácii.

Tabuľka č. 2
Hodnoty indexu finančnej gramotnosti na základe sociodemografických skupín	
Sociodemografické skupiny s najnižšou hodnotou indexu finančnej gramotnosti		
základné vzdelanie	0,43	
nezamestnaní	0,47	
domácnosti jednotlivcov	0,47	
domácnosti s príjmom do 330,-€	0,44	
dôchodcovia	0,48	
Zdroj: Slovenská banková asociácia, 2007

SLOVENSKÁ SPORITELŇA 
	Slovenská sporiteľňa (ďalej len „SLSP“) sa podieľa na podpore finančnej gramotnosti na Slovensku formou viacerých projektov prostredníctvom Nadácie SLSP alebo ako partner niekoľkých inštitúcií. Od roku 2010 sa ako partner Nadácie pre deti Slovenska podieľa na projekte „Poznaj svoje peniaze“. Ide o ucelený, metodicky komplexne spracovaný program s učebnými textami formou e-learningu. Projekt dostal v 2007 Cenu Ministerstva školstva SR za projekt s mimoriadnym prínosom pre vzdelávanie. Z úspešnej spolupráce so SLSP vznikol aj e-learning, ktorý je na internetovej stránke nadácie.
	Od roku 2006 sa podieľa na alternatívnom projekte „Myslím ekonomicky“ pod odbornou garanciou týždenníka Trend, orientovanom na ekonomické témy a realizovanom na 80 stredných školách prostredníctvom diskusných klubov. 
	Nadácia SLSP vyvinula koncom roka 2012 nový na občanov orientovaný e-learningový projekt. Jeho cieľom je zábavnou formou priblížiť ľuďom bankové produkty. Ďalším produktom je on-line „Hra Milión“, spustená v roku 2012 a ktorú si vyskúšalo už vyše 20 000 ľudí. Jej cieľom je zábavnou formou zvyšovať finančnú gramotnosť mladých ľudí, ktorí získajú základné informácie z oblasti financií, zohľadňujúce aktuálne platné slovenské zákony. Hra prispieva k zlepšeniu manažmentu osobných financií.
	Nadácia SLSP na Slovensko priniesla ako súčasť rozvoja finančnej gramotnosti na školách, modernú interaktívnu putovnú výstavu – spoločný projekt ERSTE Group, pre deti od 8 do 14 rokov „O troch centoch“, ktorá hravou formou priblížila malým aj veľkým tému peňazí, ich histórie a funkcie.

OVB ALLFINANZ SLOVENSKO, a.s. 
	OVB Allfinanz Slovensko, a.s. sa prostredníctvom projektu „Moje peniaze“ zameriava na širokú verejnosť, ktorú súborom webov orientuje v tematických finančných oblastiach.
	AKADÉMIA VZDELÁVANIA OVB, n. o. od septembra 2011 zabezpečuje prostredníctvom projektu „Moja família“ finančné vzdelávanie v oblasti aktuálnych finančných tém pre žiakov základných škôl – v 1. ročníku sa zúčastnilo takmer 51 000 žiakov z 2563 tried zo 400 škôl, v 2. ročníku prebieha (rovnako aj so súťažnou verziou) v tomto školskom roku. S cieľom pravidelne vzdelávať a informovať verejnosť vo finančnej tematike tiež Akadémia vzdelania OVB, n. o. prostredníctvom projektu „Financie v pohode“ od roku 2012 vydáva a distribuuje dvojmesačne časopis pre VIP klientov OVB. Tento je zdarma verejne prístupný pre širokú verejnosť na webovej stránke. 

PARTNERS GROUP SK, s.r.o.
	V roku 2012 zastrešila všetky čiastkové aktivity vo finančnej gramotnosti pod jeden koncept – „Deň finančnej gramotnosti“. Ide o iniciatívu ustanoviť 8. september ako Medzinárodný deň finančnej gramotnosti (žiadosť UNESCO o medzinárodnú registráciu) a upozorniť tak na nízke povedomie v tejto oblasti, nielen na Slovensku. 
	V rámci tohto projektu bol nezávislou prieskumnou agentúrou organizovaný prieskum finančnej gramotnosti Slovákov a zverejnená následná medializácia jeho výsledkov s cieľom spopularizovať túto problematiku. V FQ teste národa si každý jedinec mohol otestovať svoje FQ - finančný kvocient formou on-line testu a porovnať sa s celoslovenským priemerom.
	Projekt vzdelávania na stredných školách „Finančná akadémia“ s obsahom 6 lekcií finančnej gramotnosti je od decembra 2012 začlenený pod „Deň finančnej gramotnosti“. V úzkej spolupráci so spoločnosťou Pioneer Investments je zastrešená téma Investovanie. Naďalej pokračuje činnosť on-line finančnej poradne a vydávanie newslettera Partners News šíreného elektronickou poštou.

SLOVENSKÁ ASOCIÁCIA POISŤOVNÍ 
	Slovenská asociácia poisťovní (ďalej len „SLASPO“)je okrem iného aj vzdelávacou ustanovizňou pre sektor poistenia alebo zistenia. Pre naplnenie tejto kompetencie vytvorila „SLASPO štandard vzdelávania“ pre sprostredkovateľov v poisťovníctve a zamestnancov poisťovní, ktorý tvorí teoretickú základňu pre ďalšie, tzv. produktové vzdelávanie a nachádzajú sa v ňom iba fakty vyplývajúce zo všeobecne záväzných právnych predpisov a teda platia pre všetky poistenia bez ohľadu na to, ktorá poisťovňa ich uzatvára.
	Od novembra 2010 funguje pre základný, stredný a vyšší stupeň odbornej spôsobilosti e-learningová forma vzdelávania podľa SLASPO štandardu. Prioritne slúži členským poisťovniam, ale otvorený je aj pre sprostredkovateľské spoločnosti i jednotlivých sprostredkovateľov, študentov vysokých škôl a ďalšie osoby, ktoré prejavia záujem. Za necelé tri roky využívania systému bolo registrovaných cca 9 000 ľudí a SLASPO zatiaľ vydalo 8 335 potvrdení o absolvovaní. Pre stredný stupeň OFV sú k dispozícii študijné texty. Rozhodnutím guvernéra Národnej banky Slovenska SLASPO v auguste 2010 získala poverenie zabezpečovať odbornú skúšku pre stredný stupeň odbornej spôsobilosti prezenčnou formou. Za tri roky asociácia preskúšala vyše 3 400 sprostredkovateľov vo všetkých sektoroch.
	V roku 2012 vydala Európska federácia národných asociácií poisťovní Insurance Europe publikáciu „Ako funguje poisťovníctvo (How Insurance Works)“, ktorá jednoduchým jazykom informuje o podstate poisťovníctva, jeho ekonomickom a spoločenskom poslaní a fungovaní. SLASPO zabezpečila zaradenie tejto publikácie s odporúčacou doložkou MŠVVaŠ SR do zoznamu odporúčaných materiálnych didaktických prostriedkov pre žiakov stredných odborných škôl. 
	SLASPO vydáva časopis slovenského poisťovníctva „Poistné rozhľady“, ktorý je jedným z dôležitých informačných kanálov, poskytovaným relevantným poslancom parlamentu, vrcholovým funkcionárom ekonomických ministerstiev, NBS a samospráv, ekonomickým redaktorom tlače, rozhlasov a televízií. 
	Webová stránka SLASPO je určená odbornej aj laickej verejnosti a obsahuje rôzne údaje o poistnom trhu, stanoviská k rozhodnutiam a zámerom regulátora, dohľadu, vlády, Európskej komisie, Európskeho parlamentu a európskeho regulátora EIOPA. Aktuálnym udalostiam je venovaná rubrika Aktuality s dokumentmi určenými odbornej aj laickej verejnosti.
	SLASPO raz ročne usporadúva konferenciu SLASPO fórum, venovanú aktuálnym problémom slovenského a európskeho poistného trhu. Zamestnanci SLASPO aktívne vystupujú aj na konferenciách organizovaných inými subjektmi 
	SLASPO spolupracuje na základe Memoranda o spolupráci s Fakultou práva Paneurópskej vysokej školy v oblasti organizovania spoločných podujatí, výmeny publikácií a časopisov, zabezpečovania pedagogického procesu. Členstvom prezidenta SLASPO vo vedeckej rade a generálnej riaditeľky SLASPO vo vedeckej rade Národohospodárskej fakulty a rôznymi aktivitami s katedrou poisťovníctva realizuje spoluprácu s Ekonomickou univerzitou v Bratislave.

4.	ZISŤOVANIA O STAVE VZDELÁVANIA ZAMERANÉHO NA PODPORU ROZVOJA FINANČNEJ GRAMOTNOSTI 

NÁRODNÝ ÚSTAV CERTIFIKOVANÝCH MERANÍ VZDELÁVANIA
	Národný ústav certifikovaných meraní vzdelávania (ďalej len „NÚCEM“) zabezpečuje výskum intervencie na zvýšenie štatistickej a finančnej gramotnosti slovenských žiakov na úrovni ISCED 2 v rámci národného projektu Európskeho sociálneho fondu „Hodnotenie kvality vzdelávania na ZŠ a SŠ v SR v kontexte prebiehajúcej obsahovej reformy vzdelávania“. Cieľom projektu je implementácia postupov pedagogického výskumu do vzdelávacej praxe vybraných škôl na príklade tvorby a overovania nástrojov a postupov na hodnotenie štatistickej a finančnej gramotnosti žiakov, s ambíciou zlepšiť matematickú gramotnosť žiakov. V spolupráci s vybranými školami a učiteľmi v doterajšej realizácii aktivity bola pozornosť sústredená na tvorbu rámca a testovacích nástrojov zameraných na štatistickú gramotnosť. V januári 2013 bol vytvorený odborný pracovný tím pre finančnú gramotnosť. V nasledujúcom období sú naplánované školenia a workshopy, s cieľom vyškolenia pedagógov pre prípravu, realizáciu a vyhodnotenie vlastných intervenčných programov pre oblasť štatistickej a aj finančnej gramotnosti. Budú vytvorené pracovné skupiny učiteľov zamerané na tvorbu testových úloh z finančnej gramotnosti. Výstupom aktivity budú publikácie „Zbierka úloh na rozvíjanie štatistickej gramotnosti“ a „Zbierka úloh na rozvíjanie finančnej gramotnosti“ s plánovaným termínom vydania v septembri 2013 v predpokladanom počte 1 500 kusov.
	Národný projekt s názvom: „Zvyšovanie kvality vzdelávania na základných a stredných školách s využitím elektronického testovania“ začal NÚCEM realizovať začiatkom roka 2013. Z hľadiska potreby vyučovať pre prax, pre potreby aplikácie poznatkov v praktickom živote a orientovania sa v ňom, sa budú paralelne vytvárať aj testy pre kľúčové kompetencie, ktorých súčasťou je aj štatistická a finančná gramotnosť. Testy vytvorené v projekte umožnia učiteľom zhodnotiť a diagnostikovať individuálnu úroveň vedomostí a zručností žiakov a na základe výsledkov týchto testov nastaviť a skvalitňovať formy a metódy vyučovania v triede. Tvorba úloh a testov pre jednotlivé predmety, oblasti a kompetencie bude prebiehať v súlade so ŠVP. Testovania budú rozšírené o predmety a kľúčové kompetencie (gramotnosti), v ktorých doteraz nebola jednotne monitorovaná úroveň vedomostí a zručností žiakov. Finančná gramotnosť je zaradená aj pre koncoročné testovania.
	NÚCEM zabezpečil organizačne v rámci medzinárodnej štúdie OECD PISA (Programme for International Student Assessment) 2012 okrem elektronického testovania čitateľskej a matematickej gramotnosti a riešenia problémov, aj testovanie finančnej gramotnosti 15-ročných žiakov. Do tohto modulu sa v PISA 2012 zapojilo okrem Slovenska takmer 20 štátov. Testovania finančnej gramotnosti na Slovensku realizovaného v papierovej forme sa zúčastnilo približne 1 000 žiakov z celkového počtu viac ako 5 500. PISA sa na finančnú gramotnosť v úlohách pozerá z troch základných perspektív: obsah (peniaze a transakcie, plánovanie a spravovanie financií, riziko a zisk, finančné prostredie); procesy (identifikácia finančnej informácie, analýza informácií v kontexte financií, vyhodnotenie finančných otázok, aplikácia vedomostí a porozumenie im); kontext (vzdelávanie a práca, domov a rodina, jednotlivec, spoločnosť). Rámec finančnej gramotnosti pre PISA 2012 s textom v anglickom jazyku je dostupný on-line. Primárnou úlohou testovania PISA je zistiť, ako dobre sú žiaci po ukončení povinnej školskej dochádzky pripravení na život v spoločnosti. Úlohy sa zameriavajú na riešenie praktických problémov a integruje sa v nich niekoľko definovaných typov gramotností, ktorých súčasťou je aj finančná gramotnosť. Výsledky testovania finančnej gramotnosti sú v tomto období v procese spracovávania medzinárodným centrom PISA a verejnosti budú k dispozícii v júni 2014.

ŠTÁTNA ŠKOLSKÁ INŠPEKCIA 
	Štátna školská inšpekcia (ďalej len „ŠŠI“) v období od 1. februára 2012 do 29. júna 2012 vykonala 19 komplexných inšpekcií a 32 tematických inšpekcií zameraných na rozvíjanie finančnej gramotnosti vo vyučovacom procese, s cieľom zistiť zapracovanie Národného štandardu finančnej gramotnosti do ŠkVP. Z 51 kontrolovaných škôl bolo 5 súkromných, 4 cirkevné, 3 s vyučovacím jazykom národnostných menšín. Implementácia Národného štandardu finančnej gramotnosti do ŠkVP bola zabezpečená na rôznej úrovni, v 26 kontrolovaných subjektoch jej nevenovali pozornosť vôbec, alebo iba v obmedzenej miere. 
	Školy, zapracovali témy - jednotlivé vybrané kategórie finančnej gramotnosti v rôznom rozsahu a kvalite do učebných osnov viacerých predmetov, pričom vychádzali prevažne z potrieb žiakov, ako aj z požiadaviek profilu absolventa pre jednotlivé študijné a učebné odbory. 
	V rámci všeobecnovzdelávacích predmetov boli niektoré témy najčastejšie súčasťou učebných osnov predmetov občianska náuka, etická výchova a matematika, v menšej miere boli začlenené v cudzích jazykoch, v slovenskom jazyku a literatúre, ojedinele v informatike a v hospodárskej geografii. Niektoré školy využili možnosť na vytvorenie nových tém. Širšie možnosti na implementovanie tém Národného štandardu finančnej gramotnosti poskytli odborné predmety. Školy využili možnosť rozšírenia tém Národného štandardu finančnej gramotnosti, a tiež vytvorenia a pridania, nových tém. Rozpracovanosť tém stanovených Národným štandardom finančnej gramotnosti bola z hľadiska rozvíjania jednotlivých čiastkových kompetencií rozdielna. 
	Najvýraznejšie bola oblasť finančného vzdelávania zabezpečená v skupine študijných a učebných odborov 63, 64 Ekonomika a organizácia, obchod a služby I a II. Zvýšenie záujmu žiakov o túto oblasť vzdelávania podporili školy rôznymi mimoškolskými aktivitami, vrátane krúžkovej činnosti. Na zabezpečenie informovanosti k danej problematike niektoré realizovali projekty podporované najmä mimovládnymi a bankovými subjektmi, v rámci čoho si zlepšovali svoju vybavenosť vhodnými učebnými materiálmi, pomôckami a metodickými materiálmi. 
	Slabšou stránkou bolo vzdelávanie učiteľov na podporu rozvoja finančnej gramotnosti. Väčšina škôl realizovala interné vzdelávanie pedagogických zamestnancov v predmetových komisiách, niektorí učitelia absolvovali vzdelávanie organizované MPC. Ojedinele získavali odborné poznatky prostredníctvom finančných inštitúcií a v rámci školení organizovaných ŠIOV.

5.		ZÁVERY A VÍZIA DO BUDÚCNOSTI
	Ako bolo už vyššie uvedené úroveň vzdelávania v oblasti finančnej gramotnosti na školách nie je na optimálnej úrovni. Výsledky ŠŠI a JASR indikujú, že v oblasti finančnej gramotnosti je potrebné uskutočniť kroky k zefektívneniu procesu vzdelávania v tejto oblasti. Je potrebné pokračovať v činnostiach, ktoré zvyšujú povedomie spoločnosti o finančnej gramotnosti, rovnako tak aj pokračovať v činnostiach podporujúcich skvalitňovanie procesu výchovy a vzdelávania a zvyšovania odbornej spôsobilosti pedagogických zamestnancov v procese výučby. Práve preto dôležitým krokom k efektívnejšiemu rozvoju finančnej gramotnosti na školách bude plynulé pokračovanie kontrol ŠŠI zameraných na úroveň finančnej gramotnosti na školách opätovne od školského roku 2014/2015 a meraní zručností v oblasti finančnej gramotnosti prostredníctvom NÚCEM.
	Ministerstvo bude podporovať všetky aktivity partnerov v oblasti rozvoja finančnej gramotnosti a všetky aktivity MPC pri zaškoľovaní pedagogických zamestnancov ZŠ a SŠ zameranom na uplatňovanie foriem výučby k finančnej gramotnosti. Súbežne s týmto krokom sa vypracujú metodiky pre zapracovanie a aplikáciu tém finančnej gramotnosti do školských vzdelávacích programov ZŠ a SŠ.
	Vzhľadom na to, že kvalita finančného vzdelávania na ZŠ a SŠ je podmienená prípravou budúcich učiteľov, bude potrebné zapracovať Národný štandard finančnej gramotnosti a predovšetkým problematiku finančného vzdelávania do všetkých študijných programov učiteľských smerov na vysokých školách.
	Keďže vzdelávanie v oblasti finančnej gramotnosti sa netýka len formálneho systému vzdelávania, bude potrebné sa zaoberať mierou zapracovania finančného vzdelávania do vzdelávacích programov ďalšieho vzdelávania ako súčasti neformálneho vzdelávania v rámci príprav a tvorby Národnej sústavy kvalifikácií. 
	Ministerstvo financií SR bude i naďalej prevádzkovať portál finančnej osvety a ochrany finančného spotrebiteľa na webovom sídle www.fininfo.sk, ktorý je v súčasnom období v procese aktualizácie.
	Na základe vyššie uvedených záverov možno konštatovať, že pre potreby neustále meniacich sa podmienok v oblasti financií je potrebné v nasledujúcom období revidovať Národný štandard finančnej gramotnosti, čo bude úlohou medzirezortnej pracovnej skupiny, čo bude mať za následok opätovné otvorenie ŠVP a aktualizáciu obsahu Národného štandardu finančnej gramotnosti. 

OBSAH

1.	ÚVOD
2.	PRÍPRAVA, REALIZÁCIA A PLNENIE ÚLOH IMPLEMENTÁCIE STRATÉGIE VZDELÁVANIA VO FINANČNEJ OBLASTI
3.	NÁRODNÝ ŠTANDARD FINANČNEJ GRAMOTNOSTI
3.1	IMPLEMENTÁCIA NÁRODNÉHO ŠTANDARDU FINANČNEJ GRAMOTNOSTI DO ŠTÁTNYCH VZDELÁVACÍCH PROGRAMOV A ŠKOLSKÝCH VZDELÁVACÍCH PROGRAMOV
Oblasť všeobecného vzdelávania
Oblasť odborného vzdelávania
3.2	IMPLEMENTÁCIA NÁRODNÉHO ŠTANDARDU FINANČNEJ GRAMOTNOSTI V RÁMCI KONTINUÁLNEHO A VYSOKOŠKOLSKÉHO VZDELÁVANIA PEDAGOGICKÝCH ZAMESTNANCOV
METODICKO-PEDAGOGICKÉ CENTRUM
VYSOKÉ ŠKOLY
3.3	IMPLEMENTÁCIA NÁRODNÉHO ŠTANDARDU FINANČNEJ GRAMOTNOSTI V RÁMCI ĎALŠIEHO VZDELÁVANIA
JUNIOR ACHIEVEMENT SLOVENSKO
NADÁCIA PRE DETI SLOVENSKA A PROVIDENT FINANCIAL
NÁRODNÁ BANKA SLOVENSKA
SLOVENSKÁ BANKOVÁ ASOCIÁCIA
SLOVENSKÁ SPORITELŇA
OVB ALLFINANZ SLOVENSKO, a.s.
PARTNERS GROUP SK, s.r.o.
SLOVENSKÁ ASOCIÁCIA POISŤOVNÍ
4.	ZISŤOVANIA O STAVE VZDELÁVANIA ZAMERANÉHO NA PODPORU ROZVOJA FINANČNEJ GRAMOTNOSTI
NÁRODNÝ ÚSTAV CERTIFIKOVANÝCH MERANÍ VZDELÁVANIA
ŠTÁTNA ŠKOLSKÁ INŠPEKCIA
5.	ZÁVERY A VÍZIA DO BUDÚCNOSTI